
Jeg tilegner denne bog mine børn:


Tina Moberly Cheema, Mike Hajbroch Petersen,


og mit barnebarn Theo Pantuhan Hajbroch Petersen









THRUTH IN ME


I have no desire to fit in.


No plans to walk with the crowd.


I have my own mind, heart and


soul.


I am me


and it


has taken me years to realize how


important that is.


by R.M. Drake

”Hvis du ikke fortæller din families historie, går den tabt. Ære dine egne historier, og giv dem videre. Det kan godt være det ikke er vigtigt, men de er lavet af det stof, som binder familier sammen, og i sidste ende gør os til dem vi er”.


- Madeleine L’Engle

POST TENEBRIS LUX


Mott familiens våbenskjold


En regnbue mellem to skyer - en seks-spidset stjerne der hviler på en græsdækket bakke - over et hav, og de latinske orde "POST TENEBRIS LUX". Hvilket betyder "efter mørket – lys".


Alle mandlige Mott familiemedlemmer har en 24 karat guldring med dette våbenskjold indgraveret, på deres lillefinger. I gamle dage ville ringen være blevet brugt til at forsegle et brev med voks, eller et andet officielt dokument.


I min generation blev reglen brudt, da jeg også fik en, men klodset som jeg er, lykkedes det mig at tabe ringen, og min far gav mig en 18 karat ring i stedet. Guldet var ikke blødt nok til, at våbenskjoldet kunne være indgraveret dybt nok, og som et resultat forsvandt indgraveringen i årenes løb. Våbnet kan ikke længere ses, men ringen sidder stadig på min lille finger.






Forord


Dette er historien om mit liv, før jeg fyldte 22. Min barndom, ungdom og opvækst i en familie, der var langt fra normal, ifølge danske standarder. Mit liv før Danmark var så forskelligt fra det liv, som danske børn oplever, at jeg føler mig tvunget til at skrive det ned, så mine børn og mit barnebarn kan høre om det, og måske bedre kan forstå, hvorfor jeg er, som jeg er.


Jeg voksede op i en familie af drenge, og jeg var meget misundelig på dem.


I Mott familien var jeg den eneste pige, der er født i det 20. århundrede. I over et århundrede havde Mott afkom kun været drenge. Min grandtante Irene Mott var den pige tættest på mig, og hun blev født i 1889.


Alt, hvad jeg ønskede gennem hele barndommen, var at være ligesom mine brødre, men i stedet var jeg nødt til at bære kjoler og opføre mig som en lille dame. Det er næppe overraskende, at jeg blev en drengepige og en hård negl. Jeg foretrak at bære min brors aflagte skjorter og jeans.


Selv den dag i dag foretrækker jeg mandligt selskab frem for kvindeligt. Jeg har brug for at kende en person i mindst 6 måneder, før jeg føler mig tryg ved dem, og jeg har tendens til at holde en lav profil fra starten, som ofte opfattes som uvenlighed eller surhed.


Ved måltider, i min barndom var det "spise eller sulte". Da vi blev kaldt til bords, kunne jeg se, hvordan mine brødre regnede ud, hvor mange kartofler der var i skålen med deres øjne, og det var et spørgsmål om, hvem der var hurtigst.


Du må ikke tro vi manglede mad, tværtimod, men konkurrence var absolut en meget vigtig del af mit tidligere liv.


Indtil jeg fyldte 10 år, havde jeg ikke boet ét sted i mere end tre år ad gangen, og gået i fire skoler.


Mellem 10 og 16 år rejste jeg mellem hjem og kostskole, og efter det fra en alder af 19 år rejste jeg rundt i Europa og Sydamerika med ”Holiday on Ice”.


Indtil, i en alder af 21 ½ år, jeg landede i Danmark, som har været mit hjem lige siden. Faktisk, har jeg boet i Danmark i langt over 50 år.


Jeg har intet "barndomshjem" som mange danskere har, og jeg er en smule misundelig på dem der har.


Det må være rart at kunne besøge barndommens egn og have venner med hvem man er vokset op. De barndomsvenner, jeg legede med (med undtagelse af nogle kostskolevenner, som jeg endelig fik kontakt med i en alder af 65) er alle forsvundet fra mit liv.


Jeg flyttede til Danmark den 30. december 1970, tidsnok til at holde nytårsaften 1971, og fra det øjeblik var mit liv ændret totalt. Så kom ægteskab, børn, og et liv, som skulle tilpasses en anden kultur, et andet sprog og meget forskellige traditioner.


Indtil nu har jeg ikke taget dansk statsborgerskab, ikke fordi jeg ikke ønskede det, men fordi min far havde fortalt mig fra en meget tidlig alder, at jeg aldrig skulle opgive mit britiske statsborgerskab. Som en soldat i 2. verdenskrig, levede min far i evig frygt for en 3. verdenskrig, og i hans øjne, hvis krigen brød ud, ville jeg som en ”brit” være beskyttet, hvis jeg søgte ly i den britiske ambassade.


Hans ord blev hos mig i meget lang tid.


Mit første forsøg på at få dansk statsborgerskab, var i 2007/8, men uden held.


Jeg søgte om det på den lokale politistation, hvor jeg skulle betale 1000 kroner, og fik at vide, at jeg skulle gå i skole og tage 2 eksamener, som hver vil koste 500 kroner.


Efter alle de år som jeg har boet i Danmark, fandt jeg det krænkende at blive bedt om at gå i skole med andre immigranter, der netop var ankommet til landet, og betale for eksamener, som jeg ikke behøvede, da min viden om Danmark, dets sprog og historie, overstiger hvad selv mange danskere ved, så jeg opgav og forblev britisk.


Da Brexit trådte i kraft, blev livet meget mere besværligt for englændere bosat i Danmark. Pludseligt var vi ikke længere europæere, men udlændinge. Den permanent opholdstilladelse, som jeg har haft lige siden jeg kom til landet, var nu ikke længere gældende, og samtlige englændere i Danmark blev indkaldt af ”SIRI” Integrations Ministeriet for at få oprettet en ny opholdstilladelse, som nu kun varer i ti år.


Det var nok derfor, at jeg nu sidder og venter på at få Dansk statsborgerskab.


I 2021 tog jeg indfødsretsprøven, og i 2023 tog jeg Dansk 3, skriftlig og mundtlig eksamen.


Alle prøverne blev bestået og min ansøgning om Dansk statsborgerskab indsendt i juni 2023. Jeg fik besked af myndighederne, at min ansøgning vil tage op til 22 måneder at blive godkendt, og det er derfor jeg kan ikke, endnu sige, at jeg er Dansk.


Så jeg er stadig en "expat". Jeg er englænder, men ikke bosat i England, og jeg er bosat i Danmark men ikke dansker. Jeg hører ikke rigtig til, hvor som helst, og åh, hvor jeg længes efter at "høre til"!


Lige fra starten har det været et problem for mig, når nogen finder ud af at jeg kommer fra England. Standard spørgsmålet er så: "hvor kommer du fra i England?" Hvor kommer jeg fra i England? Ingen steder. "Her, der og alle vegne "er mit vage svar.


Måske ved at skrive denne historie, og sætte det hele i skrift, vil jeg finde et svar for min vandrende sjæl.


Misforstå mig endelig ikke, jeg fortryder absolut intet af, hvordan jeg har levet mit liv. Hvis jeg var nødt til at gøre det om igen (Gud forbyde det), ville jeg ikke ændre på noget.


Jeg er desværre meget dårlig til at tale i telefon, og har altid været det, jeg har svært ved at finde de ord, jeg gerne vil sige. Jeg vil langt hellere tale med folk ansigt til ansigt.


Jeg tilegner min historie min familie, stedfamilie og især mine børn, Tina og Mike, og mit barnebarn Theo. De vil sandsynligvis aldrig forstå mig, men måske kan denne historie hjælpe en smule. Jeg ved at jeg ikke præcis har været den bedste moderfigur for dem, men jeg elsker dem meget højt.


Efter en masse overvejelser havde jeg egentlig besluttet at skrive min historie på engelsk, men nu kommer den også på dansk, da der er mange ikke mindst min dejlige mand Benny, der ikke kan læse det.


Jeg håber du vil synes om det.


Jane


PS: Denne historie er skrevet udelukkende med information gravet frem fra min egen hukommelse ved hjælp af fotos, eller ved samtaler med mine brødre, og der er kun meget lidt fakta der er hentet andre steder fra.


Hvis der er nogle informationer der ikke er korrekte, undskylder jeg hermed på forhånd.


En speciel tak til Lissi Knörr for hjælp med korrekturlæsning.









Baggrunds historie


For at forstå lidt om, hvem jeg er, må jeg fortælle dig lidt om mine utrolige victorianske bedsteforældre, og min spændende familie, som er blevet gennemsyret af militærhistorier og traditioner i generationer.



Mott familien (fotos side →)


Min fars navn var John Henry Mott.


Navnet Mott er ikke ualmindeligt i England og siges at stamme fra et “Motte-and-Bailey” slot, som er en befæstning af træ eller sten, bygget på en hævet jordbunke der kaldes en ”motte”, omkranset af en lukket gårdsplads, eller ”bailey”, og omgivet af en beskyttende grøft med palisade. På fransk betyder ordet ”motte” en lille jordbunke. D.v.s., den side af familien havde formodentlig boet på et tidspunkt på en ”motte”, eller havde passet en ”motte”, på hvilken et slot var bygget.


Det siges at mine Mott forfædre var Huguenotter, franske protestanter, som blev slemt forfulgt af den katolske kirke i Frankrig, hvorfra de endelig flygtede til England (og andre europæiske lande) i det 17. århundrede.


Der er dog beviser på, at personer med navnet Mott boede i England fra 1000-tallet, så dette kan være forkert, og muligvis en historie, som min grandtante Irene Mott sat i omløb, da hun fortalte min far, at han var døbt John Henry de la Motte Mott. Dog er det en realitet at Huguenot Foreningen i England har været med til at betale halvdelen af mine brødres kostskole udgifter. Så noget af det må være sandt, men kun drenge fik den ære!


I en tid, hvor de fleste familier var enorme, havde vores gren af Mott familien ikke mange børn. Der var ingen børn født mellem 1792 og 1850, og desuden blev ingen piger født mellem 1760 og 1889 da min grandtante Irene blev født. Efter hende var jeg den næste pige, der blev født i 1949. Ikke underligt, at min far havde svært ved at tro på at jeg var en pige!


Min far døde efter utallige slagtilfælde, i maj 1988 i en alder af 80 år. På dette tidspunkt var han blevet sat på et plejehjem af min mor, da hun ikke længere var i stand til at klare at passe ham, fordi hun selv var meget syg.


Min farfar kaptajn John Francis Mott. blev dræbt den 7. august 1915 i første verdenskrig, på strandene ved Suvla Bay, Gallipoli, Tyrkiet i en alder af 32år. Det var hans første - og sidste - oplevelse af kamp.


Min far var kun 10 år gammel på det tidspunkt (den ældste dreng af fire - den yngste blev født 2 måneder efter faderens død).


Kaptajn John Mott forsøgte at redde en af sine med-officerer, som lå sårede på slagmarken. Han havde fået at vide, at han ikke måtte, men han gik imod ordrer, og blev ramt af granatsplinter der smadrede hans ben mellem knæ og øvre lår. Han døde af forblødninger om natten ude på slagmarken hvor vennerne ikke kunne nå ham. Han ligger begravet på en militær kirkegård - Hill 10 eller "Softa Tepe" - på Gallipoli halvøen ikke langt fra stranden, hvor han gik i land.


Hans mor, og min oldemor, Ellen Mott (født Collins) var datter af Joshua Heyward Collins, grundlægger af de kendte Collins dagbøger i England (som stadig eksisterer i dag). Der var derfor en hel del penge for børnene at arve. Deres tre børn John Francis (som døde i Gallipolli – således skulle pengene være gået til hans kone), William Frederick og Irene Ellen - begge ugifte. Børnene var allesammen håbløs til at styre pengene, og endte med at ødsle familiens formue væk. Min farfar var i gæld, da han blev dræbt.


Min farmor Murial Emily Mott (født Backhouse) blev kaldt "Burung", et øgenavn givet til hende af hendes barnepige, da hun var født og opvokset i Singapore. Hendes familie ville ikke godkende hendes valg af mand, og da hun blev gravid med min far, stak hun og John Francis af og blev gift på rådhuset i Leeds i april 1907, min far blev født 5 måneder senere. Dette "shot-gun" bryllup var meget upopulær hos både Mott familien og Backhouse familien, som straks slettede parret fra enhver mulighed for arv, der kunne komme dem til gode. De to familier, Mott og Backhouse mødte aldrig hinanden.


Efter min farfars alt for tidlige død kæmpede Burung tappert videre.


Ud af pligt til hendes døde mand tog hun sine fire drenge på besøg hos deres bedsteforældre i 2 uger hvert år. Hun flyttede fra den ene krigsenke lejlighed til den anden, hjulpet på vej af gode venner og revset af hendes familie, og med en ussel sum af kun £100 om året i lommepenge fra hendes rige svigerfamilie.


(Fordi min farfar gik imod ordrer da han blev dræbt, fik hun ikke en pension fra militæret - faktisk ville han have været bragt for en krigsret hvis han havde overlevet, selv om han blev betragtet, som en helt af sine militærkolleger).


Burung blev aldrig gift igen og hævdede, at der ikke var tid nok i hendes liv til det.


Hun brugte al sin tid til at opdrage sine fire livlige drenge. Hun nød en whisky og soda, og hun kunne også godt lide en cigaret. Ingen af disse vaner gjorde hende mere populær hos sin svigermor, som havde strenge regler mod sådanne vaner, især når det drejede sig om kvinder. Der var en indrammet ordsprog hængende over Burung’s sofa, der læste "Gud gav os vores familie, gud-ske-tak-og-lov vi kan vælge vores venner".


Hun kæmpede videre med sine fire sønner, John, Reginald, Guy og Francis.


John og Francis blev officerer i York og Lancaster regimentet, det samme regiment som deres far.


Reginald slog sig ned i Cobham, Surrey, og arbejdede hos Hoares bank i London (en familieejet privatbank). Han blev aldrig gift. Guy gjorde tjeneste i den Nigerianske koloni, og han og hans familie rejste til Australien da jeg var ganske ung og bosatte sig i Brisbane.


Burung blev alvorlig syg i 1934 med indre blødninger. Det blev diagnosticeret som kræft i livmoderen. Hun gennemgik en yderst smertefuld behandling med radiumnåle og syntes at komme sig, men hun døde i januar 1938 af livmoderhalskræft. Kun Reginald var hjemme for at begrave hende.


Burung var en virkelig bemærkelsesværdig kvinde, og når livet bliver svært for mig, tænker jeg på hende og de forfærdelige trængsler hun gik igennem. Så kan jeg skamme mig over mit fjollede og unødvendige piveri.


Jeg har aldrig kendt min farfar eller farmor.



Moberly familien (fotos side →)


Min mor’s navn var Elspeth Mary Arbuthnot Mott (født Moberly).


Navnet Moberly er unikt, og alle dem du møder med dette efternavn, er på en eller anden måde i familie med mig. Min mor døde af et hjerteslag i maj 1987 forårsaget af sygdom og knogleskørhed, som var skyld i at hendes rygsøjle faldt sammen.


I modsætning til Mott familien, havde Moberly familien utrolig mange børn, så der findes mange med dette navn. Mine brødre og jeg fik navnet ”Moberly Mott” fordi der ikke var drenge i min morfars familie der kunne føre hans navn videre.


Min morfar "Generalen", som min far altid kaldte sin svigerfar, var også i Gallipoli under første verdenskrig som en militær observatør. Han var en meget dygtig kunstner, og i de dage, hvor kameraer ikke var små nok til at dokumentere slagene, brugte militæret ham til at tegne begivenhederne, mens de skete. Han døde da jeg var fjorten år.


General Løjtnant Sir Bertrand Moberly KCIE, CB, DSO, var general for forsyningstropperne i Indien og udstationeret i New Delhi da min mor blev født.


Så det var i Indien min mor tilbragte sin tidlige barndom, passet af indfødte barnepiger, før hun blev sendt hjem til England til kostskole på St. Swithins i Winchester.


Dengang var der ingen passagerfly, som man kunne snuppe for at komme til Indien, man tog et skib fra England via Middelhavet og Suezkanalen. Fordi denne rejse tog så lang tid, kom min mor sjældent hjem til sine forældre i Indien, men blev passet af familiemedlemmer i England i skoleferierne.


Min mormor, Hilda Marian Elinor Moberly, var en typisk victoriansk kvinde med alle de fordomme, den victorianske æra besad.


Hun havde altid haft tjenestefolk til at arbejde for sig.


Årsagen til hendes død er et typisk eksempel på victoriansk snerpet hed:


Lægen kom for at besøge min morfar om nogle mindre problemer, men han var tilfældigvis på toilettet. Ordet "toilet" var ikke et ord som victorianske damer nogensinde ville bruge, og da hun ikke vidste hvilket andet ord hun skulle bruge, styrtede hun ud i haven mens hun kaldte på min morfar, og forsøgte at give det indtryk, at han var i haven. Denne overanstrengelse var årsagen til et hjerteanfald, som i sidste ende tog livet af hende! Jeg husker meget lidt af min mormor, da jeg kun var seks, da hun døde i 1955.



Moberly/Mott familien (foto på side →)


Min mor og far mødte hinanden og blev gift i Indien, hvor min far var udstationeret på det tidspunkt.


Det var ikke nogen let opgave at være datter af en general, og mor måtte klatre ud ad soveværelsesvinduet hvis hun ville gå til en fest eller møde unge venner. Make-up var forbudt, og hvis du ville have dine læber og kinder en smule rødere, var du nødt til at klemme dem eller bide på dem.


Min bedstefar var ikke helt enig i min mors valg af mand – min far var blot en løjtnant da han anmodede om min mors hånd, men det klarede min morfar med et snuptag. Han sørgede for at min far fik en forfremmelse til kaptajn i tide til brylluppet, det så lidt bedre ud. Generalens datter kan ikke gifte sig med en af så lav en rang!


Som jeg før har nævnt, mødte min mor og far hinanden i Delhi og blev gift i Simla, Indien den 11. august 1938. Efter brylluppet rejste de til Khartoum i Sudan, hvor de var i 1939, da anden verdenskrig brød ud.


Mor, som dengang var gravid med min ældste bror, John, blev hastigt sendt tilbage til England, og far gik i krig.


Mor købte et hus i Cobham, Surrey. Hun boede med min farbror Reginald i dette hus under hele krigen, og her blev min bror John født i november 1939. Efter krigen solgte hun huset til min farbror.


Far kæmpede i Syrien, Palæstina, Egypten, slagene ved Kreta og Tobruk, og senere Cox' basar i Burma, og blev endelig sendt hjem i december 1943 på en hjemsendelses plan for officerer, der havde tjent uden orlov i hele krigen.


Fire år efter krigen startede, fire år uden at se eller være i nærheden af hans kone og ung søn.


Mor blev gravid igen med min anden bror Bill, der blev født i september 1944.


Efter hjemsendelsen blev min far overflyttet fra York & Lancaster regimentet til Hallamshire regimentet for D-dag træning i Skotland.


1944 var året for D-dag, og mor forsøgte, ligesom alle andre militære koner, og højgravid som hun var, at følge far til træningslejre i Skotland, og senere i det sydlige England. Forberedelserne til D-dag var så hemmelige, at selv familier af soldater ikke vidste, hvad der foregik, eller hvor deres mænd var. Jeg husker at jeg spurgte hende om det en gang, og hun fortalte mig om den frustration og frygt, de følte, vel vidende, at noget stort var i luften, men uden detaljer om, hvad, hvor eller hvornår. Hun havde tårer i øjnene, da hun huskede den forfærdelige usikkerhed, og frygten for aldrig at se hendes elskede igen. Hun var heldigere end de fleste. Hendes mand kom tilbage.


Far gik i land i Normandiet på Ver-sur-Mer stranden på D-dag plus 4 (10. juni, fire dage efter de nu velkendte "officielle" D-daglandinger). Efter landingen kæmpede han videre i befrielsen af Le Havre og længere ind i landet mod Belgien, og så blev han pludselig sendt hjem til England.


Ingen ved med sikkerhed, hvorfor min far pludselig blev sendt hjem fra fronten, nogle siger, at han nægtede at udføre en ordre der ville sætte hans mænds liv i fare. Nogle siger, at han havde PTSD. Personligt vil jeg gerne tro, at han bad om at blive sendt hjem, fordi hans anden søn var ved at blive født, og han vil ikke gå glip af de første år af endnu en søns liv. Uanset årsagen har Krigsministeriet i London holdt det hemmeligt, og vil selv ikke i dag give denne information videre.


Efter han kom hjem fra fronten, tog min far et stabskollegie kursus og blev sendt til de militære missioner hos den italienske hær i Rom, sammen med min mor og mine to små brødre.


Da de britiske tropper blev trukket tilbage fra Italien, var far i mere end et år på Traktat Staben, som var tilknyttet ambassaden i Rom.


Min tredje bror Peter blev født i Rom den 21. oktober 1947, og et halvt år senere blev min ældste bror, John, sendt tilbage til England fra Rom for at starte kostskole, han var 7 år gammel. I 1949 blev familien sendt til Graz i Østrig, i et par måneder, hvor jeg blev født på den Britiske Militærhospital den 13. juni 1949.


Så kan man regne ud at jeg var lavet i Rom, Italien og født i Graz, Østrig, sandelig en globetrotter fra fødslen!


11. august 1938, Simla, Indien

Min fars og mors bryllup,


et typisk militærbryllup fra Empiretiden i Indien. Brylluppet fandt sted i


bjergene i Simla hvor militæret tilbragte de varmeste måneder af året.

Min farfar Kaptajn John Francis Mott Dræbt ved Gallipoli den 7. august 1915

Min farmor, “Burung” Muriel Emily Mott (født Backhouse)

Oberstløjtnant John Henry Mott, OBE

Min morfar ”Generalen” Generalløjtnant Sir Bertrand Moberly KCIE, CB, DSO

Min mormor og morfar i haven i Stoneham

Min mor Elspeth Mary Arbuthnot Mott (født Moberly)












KAPITEL 1


DE FØRSTE ÅR


RIPON OG LYMINGTON


1949 - 1956


Kapitel 1 – de første år
Ripon og Lymington 1949 - 1956


Jeg blev født den 13. juni 1949 på et britisk militærhospital i Graz, Østrig. Det fjerde barn og eneste pige i familien. Far, major John Henry Mott af York og Lancaster regimentet, var ude med sine venner på det tidspunkt jeg blev født, og sandsynligvis en smule beruset. Han havde svært ved at tro at jeg var en pige, og insisterede på at have alt mit tøj fjernet, så han kunne se for sig selv. (foto side →).


Jeg har en mistanke om at jeg ikke just var et planlagt barn, da der kun er 18 måneder imellem Peter og mig, så på godt gammeldags dansk, jeg skulle nok have været en plet på lagenet.


Mine brødre: Peter (1 ½) og Bill (5) havde begge kighoste, da jeg kom til verdenen, min ældste bror, John (9½) var i England på kostskole og også i isolation, fordi han havde skoldkopper. Min stakkels mor var så bekymret for drengene og deres kighoste, at hun insisterede på at efterlade mig på hospitalet, så hun kunne gå hjem og passe sine syge sønner.


Sygeplejerskerne på hospitalet var forfærdede, men hun fik sin vilje og forlod hospitalet næste dag for at passe de syge drenge. Jeg blev efterladt i sygeplejerskernes varetægt. Enhver mor ville have gjort det samme, og jeg har alligevel ikke mærket at hun var væk!


Jeg var totalt skaldet som barn, og blev derfor døbt "Mussolini" af mor og far, efter den frygtelig diktator i krigsårene i Italien. Min mor vil gerne have kaldt mig ”Sarah-Jane”, men da min kusine hed Sarah, blev mit navn blot Jane.


Jeg har naturligvis slet ingen erindring om Østrig, for vi forlod Graz ganske kort efter at jeg var født og rejste med tog gennem Tyskland og Frankrig tilbage til England.


Cigaretter og sprut blev smuglet ind i England pakket ind i mine beskidte bleer.


De næste tre år af mit liv blev tilbragt i Pontefract kaserne i Yorkshire, hvor far var kommanderende officer på kasernen. Forståeligt nok, husker jeg intet af Pontefract, men mor fortalte mig engang, at Mary, Prinsesse Royal og Grevinde af Harewood holdt mig i hendes arme, da hun kom for at besøge kasernen. Det har åbenbart gjort store indtryk på min mor.


Da jeg var 3 år gammel, var der store problemer i Egypten. I 1952 var der et militærkup i landet, som væltede Kong Farouk og etablerede den egyptiske republik. Disse var problemfyldte tider for England, da Suezkanalen var strategisk vigtig for Storbritannien, og selvfølgelig mange andre lande, fordi den var porten til det nu svindende britiske imperium i Indien, og meget hurtigere end at sejle ned om Kap Det Gode Håb. Det var derfor vigtigt at denne kanal forblev åben for alt skibstrafik.


Far blev sendt til Egypten for at overtage som næst kommanderende på general-hovedkvarteret i Fayed. Efter at have tjent en hel del af krigsårene i Egypten, var han et naturligt valg. Resten af hans familie flyttede ind med min grandtante Irene Mott i Ripon, Yorkshire.

The Grange som det ser ud i dag.


Nu hedder huset Bishopton Grove B&B,


men ellers er den ikke forandret.


The Grange, Bishopton, Yorkshire


Grandtante Irene Mott (Irene Ellen, som nævnt i "baggrundshistorie"), min fars tante, var en pebermø, og boede sammen med sin bror, grandonkel Freddy Mott, (William Frederick også nævnt før) som var ungkarl, og deres husholderske Nell Cartwright i et stort gammelt hus kaldet The Grange i Bishopton, lige udenfor Ripon i Yorkshire. De to søskende havde arvet en enorm sum penge fra deres forældre, som de ødslede væk. Grandtante Irene brugte pengene til at købe popularitet hos folk, og forærede mange penge væk til højre og venstre. Hun handlede kun ind hos Harrods.


Grandonkel Freddy, var en fremragende jæger og vandt mange konkurrencer i kroket sammen med sin lille søster.


Han var imidlertid afhængig af whisky og cigaretter og lavede ikke en ærlig dags arbejde. Bror og søster talte aldrig med hinanden, selvom de boede i hver sin ende af huset, og de var kendt for at have en ekstravagant smag.


Husholdersken Nell Cartwright var en frygtindgydende kvinde, der af en eller anden grund tilbad min bror Peter, men hadede resten af os børn.


Jeg har hørt at Mott familien underholdt Lord Robert Baden-Powell (grundlæggeren af spejderbevægelsen) ved et hestevæddeløb i York. Dette er dokumenteret i ”BP’s” dagbog fra denne tid. Det er dog en anden historie, som skete da Irene Mott var kun en ung pige.

